קליאמפודי ראדאקרישנה ראו

קליאמפודי ראדאקרישנה ראו, הידוע גם כ-ק. ר. ראו, (באנגלית: Calyampudi Radhakrishna Rao; ) היה סטטיסטיקאי הודי-אמריקאי. נודע בתרומותיו לתחומים של תורת האמידה, הסקה סטטיסטית, מודלים ליניאריים וניתוחים רבי משתנים, תכנון ניסויים, ביוסטטיסטיקה וגנטיקה סטטיסטית.

ביוגרפיה 
ק. ר. ראו נולד בעיירה הדגלי (Hadagali) במחוז מאדראס (כיום במדינת קרנאטקה) בדרום הודו. לאחר שסיים את לימודיו בבית הספר, למד מתמטיקה באוניברסיטת אדנהרה שם קיבל תואר MSc בשנת 1940. לאחר מכן הצטרף כחוקר למכון הלאומי לסטטיסטיקה של הודו ובמקביל למד באוניברסיטת כלכותה שם קיבל תואר MA בסטטיסטיקה בשנת 1943. הוא נשלח מטעם המכון לאוניברסיטת קיימברידג' בבריטניה כדי לסייע ביישום שיטות סטטיסטיות חדשניות שפותחו על יד ראש המכון, פ. צ'. מהלנוביס . חלקים מעבודה זו נכללו בעבודת הדוקטורט שלו תחת הדרכתו של רונלד פישר. בשנת 1948 הוענק לו תואר דוקטור לפילוסופיה (PhD) מטעם אוניברסיטת קיימברידג'. בשנת 1965 הוענק לו מטעם אוניברסיטת קיימברידג' גם תואר דוקטור למדעים (DSc).

ראו מונה לפרופסור במכון ההודי לסטטיסטיקה בשנת 1949, שם מילא שורה של תפקידים. לאחר מותו של מייסד המכון, מהלנוביס, בשנת 1972, היה למנהל המכון. בשנת 1979 מונה לפרופסור למתמטיקה וסטטיסטיקה באוניברסיטת פיטסבורג בארצות הברית, ובשנת 1988 עבר לאוניברסיטת המדינה של פנסילבניה. ראו פרש לגמלאות בשנת 2001, בגיל 81.

עבודתו המדעית 

עבודתו התפרשה על פני תחומים רבים בסטטיסטיקה ובמתמטיקה, ובהם התחומים של ניתוח רב משתני, מודלים ליניאריים, תכנון ניסויים קומבינטוריים, מערכים אורתוגונליים, ביוסטטיסטיקה וסטטיסטיקה גנטית, משוואות פונקציונליות, סטטיסטיקה תעשייתית ובקרת איכות. ראו נודע בעיקר בזכות תרומותיו לתורת האמידה והתאוריה של ההסקה הסטטיסטית. שתי התוצאות הנודעות ביותר אליהן נקשר שמו הן משפט ראו-בלקוול וחסם קרמר-ראו. בלקוול וקרמר, בהתאמה, גילו את שתי התוצאות האלה באופן בלתי תלוי בראו, אך רק מספר שנים לאחר שראו גילה אותן. תוצאה ידועה נוספת היא מטריקת פישר-ראו, שהיוותה מעין הכללה של מרחק מהלנוביס להתפלגויות שאינן נורמליות.

ראו פרסם מעל ל-400 מאמרים מדעיים ו-18 ספרים. הוא היה המדריך לעבודת הדוקטורט של 51 סטודנטים.

הכרה ופרסים 
ראו זכה במספר רב של פרסים ואותות כבוד. הוענקו לו 38 תוארי דוקטור לשם כבוד מטעם אוניברסיטאות ב-19 מדינות. הוא חבר החברה המלכותית בבריטניה, וחבר האקדמיה הלאומית למדעים בארצות הברית. הוא עמית במכון הבינלאומי לסטטיסטיקה, בחברה המלכותית לסטטיסטיקה, באיגוד הבינלאומי לביומטריה, וחבר באקדמיה למדעים של הודו. ראו כיהן כנשיא המכון הבינלאומי לסטטיסטיקה, המכון למתמטיקה סטטיסטית והאיגוד הבינלאומי לביומטריה.

עם הפרסים שבהם זכה נמנים מדליית הכסף על שם גאי מטעם החברה המלכותית לסטטיסטיקה בשנת 1965, ומדליית הזהב בה זכה בשנת 2011. ב-1989 זכה בפרס על שם סם וילקס מטעם האיגוד האמריקני לסטטיסטיקה. ב-1993 הוענקה לו מדליית הזהב על שם מהלנוביס מטעם הקונגרס ההודי למדעים. ב-2002 הוענקה לו המדליה הלאומית למדעים על ידי נשיא ארצות הברית, ג'ורג' ווקר בוש. בשנת 2003 זכה בפרס על שם סריניוואסה רמנוג'אן מטעם האקדמיה למדעים של הודו. באותה שנה זכה גם בפרס על שם מהלנוביס מטעם המכון הבינלאומי לסטטיסטיקה. בשנת 2013 היה מועמד לקבלת פרס נובל לכלכלה.

קישורים חיצוניים

 Interview with Professor Calyampudi Radhakrishna Rao, Frank Nielsen, Amstat News, December 2016
 A brief biography and appreciation of Calyampudi Radhakrishna Rao, with a bibliography of his books and papers - Simo Puntanen amd George P.H.Styan, Linear algebra and its applications, April 1996
  C.R. Rao Receives National Medal of Science - Megan Kruse, Amstat News, October 2002
 THE ET interview: Professor C.R. Rao - Anil K. Bera, Econometric Theory, April 2003
 A Conversation with C. R. Rao - Morris H. DeGroot, Statistical Science, 1987
 C. R. Rao's century - Efron, Amari, Rubin, Rao and Cox, Signifivance, July 2020
 C. R. Rao’s Foundational Contributions to Statistics: In Celebration of His Centennial Year, Amstat News, September 2020

הערות שוליים

סטטיסטיקאים אמריקאים
סטטיסטיקאים הודיים
חברי האקדמיה הלאומית למדעים של ארצות הברית
עמיתים זרים בחברה המלכותית
בעלי תואר דוקטור מאוניברסיטת קיימברידג'
סגל אוניברסיטת פיטסבורג
סגל אוניברסיטת המדינה של פנסילבניה
אמריקאים שנולדו ב-1920
הודים שנולדו ב-1920
אמריקאים שנפטרו ב-2023